KIRJALLINEN KYSYMYS E-1072/98

esittäjä(t): Raimo Ilaskivi (PPE) komissiolle

(6. huhtikuuta 1998)

Aihe: Homevauriotarkastajien auktorisointi

Viime vuosina on useissa Euroopan unionin jäsenmaissa lähes muodinomaisesti kiinnitetty huomiota asuintiloissa esiintyviin homevaurioihin. Tämä on johtanut yhä kasvavaan määrään oikeudenkäyntejä, joissa selvitetään talo- ja rakennuskauppojen jälkeisten homelöydösten ja homeen aiheuttamien vahinkojen korvaamista. Suomessa riitojen ratkaisun avuksi on käytetty asiantuntijalausuntoja, joita ovat laatineet vailla riittävää tai jopa kokonaan vailla asiantuntemusta olevat henkilöt ja toimistot.

Tämän päivän Euroopassa rakennusmateriaalit, rakennuttajat ja rakentajat liikkuvat sisämarkkinoiden turvin vapaasti jäsenmaasta toiseen. Näin kysymyksessä on koko unionia koskettava ongelma. Edellä olevaan viitaten kysyn, mihin toimenpiteisiin komissio aikoo ryhtyä asuin- ja muiden rakennusten sisäilmaston mittauspalveluiden lausunnonantajien asiantuntemuksen takaamiseksi esimerkiksi auktorisoinnin tai muun kaikissa unionin jäsenmaissa yhdenmukaisen menettelyn avulla?

Komission jäsenen Martin Bangemanninkomission puolesta antama vastaus

(5. elokuuta 1998)

Parlamentin jäsen viittaa vahinkoihin, joita home aiheuttaa asuntojen ja muiden rakennusten sisätiloissa, ja erityisesti tästä seuraavien oikeudenkäyntien yhteydessä kuultujen asiantuntijoiden asiantuntemuksen puutteeseen. Parlamentin jäsen tiedustelee komissiolta, mihin toiminpiteisiin se aikoo ryhtyä esimerkiksi ammatinharjoittajien laillistamisen tai ammatinharjoittamista koskevan luvan suhteen sen takaamiseksi, että konsulteilla tai tarkastajilla olisi näissä asioissa vaadittava taitotieto.

Komissio ei ole toistaiseksi harkinnut tällaisten tarkastajien yhteistä laillistamismenettelyä jäsenvaltioissa. Komissio katsoo kuitenkin, että rakennusalan tarkastajien taitotieto on yleisen tason ongelma, joka ulottuu laajemmalle kuin homeeseen liittyviin erityisnäkökohtiin. Tästä syystä rakennusteollisuuden kilpailukyvystä 4. marraskuuta 1997 annetussa komission tiedonannossa(1), jonka päätavoitteita on laadun edistäminen tällä alalla, mainitaan erityisesti, että asiakkaan luottamus saavutetaan vain, jos hänellä on käytettävissään ammattialan asiantuntijoita, joiden taitotieto on ajan tasalla. Tiedonannossa suositellaan sellaisten ammatinharjoittajien rekisteröinti- ja hyväksymisjärjestelmien käyttöönottoa, jotka perustuvat kykyihin ja pätevyysvaatimusten vastavuoroiseen tunnustamiseen. Komissio tarkastelee paraikaa jäsenvaltioiden ja teollisuuden kanssa sellaisen toimintaohjelman laatimista, jossa kehiteltäisiin laajemmin tiettyjä tiedonannossa esitettyjä suosituksia, muun muassa edellä mainittuja.

Home on rakennusten sisäilman tärkeä ongelma, joka voi vaikuttaa sen käyttäjien terveyteen. Asian korjaamiseksi määrätään mm. rakennusalan tuotteista annetun direktiivin(2) eräässä olennaisessa vaatimuksessa, että rakennuskohde on suunniteltava ja rakennettava siten, ettei siitä aiheudu sen käyttäjille hygienia- tai terveysriskiä, esim. siksi, että kosteutta kertyy rakennuksen sisäpinnoille. Tämä vaatimus otetaan huomioon tulevissa rakennusalan tuotteita koskevissa yhdenmukaistetuissa standardeissa, jotka mahdollistavat näiden tuotteiden vapaan liikkumisen ja käytön.

Yksi keino ongelmien torjumiseksi on vaikuttaa sisäilmaongelmiin niiden lähteellä siten, että rakennusmateriaaleille asetetaan vähimmäisvaatimuksia. Toinen menetelmä on asuntojen ilmanvaihdon ohjaaminen osana järjestelmärakentamisena tunnettua kokonaismenetelmää, jossa otetaan huomioon lämmitys-, ilmanvaihto- ja ilmastointijärjestelmät. Paras tapa parantaa sisäilman laatua on kuitenkin käyttäjien valistaminen, sillä kodeissa voidaan toteuttaa monia toimenpiteitä sisäilman pilaantumiseen liittyvien mahdollisten terveysvaarojen torjumiseksi.

Useissa tieteellisissä tutkimuksissa on osoitettu, että kostea sisäilma ja homesienet lisäävät astman, allergisen riniitin ja ylähengitystieinfektioiden vaaraa. Komission ehdotuksessa saasteperäisten sairauksien vastaisesta yhteisön toimintaohjelmasta(3) tarkastellaan homealtistukseen ja sen mahdollisiin terveysvaikutuksiin liittyviä tieteellisiä todisteita. Komissio ehdotti yleisiä valistuskampanjoja ja keskeisessä asemassa oleviin vaikuttajiin kuten konsultteihin ja alan ammatti-ihmisiin kohdistettuja kampanjoja. Tämän alan toimiin voisi kuulua myös teollisuuden antama käytännön neuvonta rakentajille ja kuluttajille.

(1) KOM(97) 539 lopullinen.

(2) EYVL L 40, 11.2.1989.

(3) KOM(97) 266 lopullinen ja KOM(98) 231 lopullinen.